સુભાષકુમારની વાત સાચી છે. રસ્તા ઉપર જ નજર રાખીને વિભાકરે એને સમજાવ્યું. ‘વાહન ચલાવતી વખતે પૂરી એકાગ્રતા જોઈએ. એમાં કોઈ ખલેલ પહોંચાડે એ કોઈનેય ના ગમે. કાર ચલાવનારને પોતાની અને પોતાના પરિવારની સલામતીની પરવા તો હોય જને?...’ અર્ધી સેકન્ડ માટે પાછળ ગરદન ઘૂમાવીને એણે શાલિની સામે જોયું. ‘મોટાભાઈ તરીકે તને સલાહ આપું છું કે હવે પછી એમને સલાહ આપવાની મૂર્ખામી ના કરતી...’ લગીર અટકીને એકએક શબ્દ ઉપર ભાર મૂકીને એણે ઉમેર્યું. ‘પતિની વાતમાં બિનજરૂરી ચંચૂપાત નહીં કરવાનો. વાત ડ્રાઇવિંગની હોય, ધંધાની હોય કે કૌટુંબિક સંબંધોની હોય; એ જે કરે એ કરવા દેવાનું-સમજી?’